
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az Európai Unió és a Libanoni Köztársaság közötti, az Európai Unió Büntető Igazságügyi Együttműködési Ügynöksége (Eurojust) és a Libanoni Köztársaság büntetőügyekben folytatott igazságügyi együttműködésért felelős illetékes hatóságai közötti együttműködésről szóló megállapodásnak az Európai Unió nevében történő megkötéséről szóló tanácsi határozatra irányuló javaslatról
(13619/2024 – C10‑0333/2025 – 2024/0155(NLE))
(Egyetértés)
Az Európai Parlament,
–	tekintettel a tanácsi határozatra irányuló javaslatra (13619/2024),
–	tekintettel az Európai Unió és a Libanoni Köztársaság közötti, az Európai Unió Büntető Igazságügyi Együttműködési Ügynöksége (Eurojust) és a Libanoni Köztársaság büntetőügyekben folytatott igazságügyi együttműködésért felelős illetékes hatóságai közötti együttműködésről szóló megállapodás tervezetére (13239/24),
–	tekintettel a Tanács által az Európai Unió működéséről szóló szerződés 16. cikkének (2) bekezdésével, 85. cikkével, 218. cikke (6) bekezdése második albekezdése a) pontjának v. alpontjával, valamint 218. cikkének (7) bekezdésével összhangban előterjesztett, egyetértésre irányuló kérelemre (C10‑0333/2025),
–	tekintettel eljárási szabályzata 107. cikkének (1) és (4) bekezdésére és 117. cikkének (7) bekezdésére,
–	tekintettel az Állampolgári Jogi, Bel- és Igazságügyi Bizottság ajánlására (A10‑0000/2026),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak, a Bizottságnak, valamint a tagállamok kormányainak és parlamentjeinek, illetve a Libanoni Köztársaság hatóságainak.

A javasolt tanácsi határozat célja az Európai Unió és a Libanoni Köztársaság közötti, az Európai Unió Büntető Igazságügyi Együttműködési Ügynöksége (Eurojust) és a Libanoni Köztársaság büntetőügyekben folytatott igazságügyi együttműködésért felelős illetékes hatóságai közötti együttműködésről szóló megállapodás (a továbbiakban: a megállapodás) jóváhagyása.

Az együttműködésre vonatkozó nemzetközi megállapodások lehetővé teszik az Eurojust számára, hogy szorosan együttműködjön és személyes adatokat cseréljen kiválasztott harmadik országok illetékes hatóságaival, mivel ezek garantálják, hogy megfelelő biztosítékok állnak rendelkezésre az egyének személyes adatainak védelme tekintetében. Az Eurojust és a harmadik országok illetékes hatóságai közötti szoros együttműködés elengedhetetlen a határokon átnyúló súlyos és összetett bűncselekmények széles köre – például a terrorizmus, a kiberbűnözés, a kábítószer- és tiltott fegyverkereskedelem vagy a migránscsempészés – elleni küzdelemhez.

A harmadik országokkal folytatott szoros együttműködés a tervek szerint az új európai belső biztonsági stratégia szerves részét fogja képezni. A Bizottság azt ajánlotta, hogy a megállapodásról szóló tárgyalásokat már 2020-ban kezdjék meg. A Tanács 2021. március 1-jén adta meg a felhatalmazást, és a tárgyalások 2022 decemberében kezdődtek meg. Két tárgyalási fordulót követően a tárgyalási folyamat sikeresen lezárult, és 2023. október 11-én előzetes megállapodás született. A megállapodást a Tanács 2024. október 10-én fogadta el. A megállapodást Michael McGrath biztos és Adel Nassar libanoni igazságügyi miniszter 2025. december 2-án írta alá.

E megállapodás célja az Eurojust és Libanon illetékes hatóságai közötti igazságügyi együttműködés fokozása azáltal, hogy lehetővé teszi az operatív információk cseréjét az Eurojust és a libanoni igazságügyi hatóságok között a határokon átnyúló súlyos bűncselekmények kivizsgálása és büntetőeljárás alá vonása terén folytatott együttműködésük támogatása és megerősítése érdekében. A megállapodás jelentősen meg fogja erősíteni az EU és Libanon által a súlyos nemzetközi bűncselekményekre, különösen a szervezett bűnözésre és a terrorizmusra adott összehangolt választ, többek között a közös nyomozások keretében. Ezért Libanon összekötő ügyészt nevez ki az Eurojusthoz, aki az uniós tagállamok és más partnerországok ügyészeivel fog együttműködni.

A megállapodás emellett szigorú biztosítékokat ír elő az adatvédelemre és az alapvető jogokra vonatkozóan, amelyek megfelelnek az európai normáknak. Az európai adatvédelmi biztos 2024. augusztus 28-i 19/2024. sz. véleménye szerint a megállapodás végleges szövege megfelelő biztosítékokat nyújt az egyének magánéletének, valamint alapvető jogainak és szabadságainak védelme tekintetében, további biztosítékokat nyújtva az uniós polgárok azon személyes adatainak védelmére, amelyeket az Eurojust továbbított a libanoni hatóságoknak. E tekintetben a Bizottság 2026. április 13-án tájékoztatta az előadót és az árnyékelőadókat, megerősítve, hogy a megállapodás semmilyen módon nem ássa alá a magánélet védelmét és az adatvédelmet a biztonság érdekében.

A fentiek fényében az előadó javasolja a Parlamentnek a tanácsi határozat szövegtervezetének támogatását.

<FootprintIntro>Az előadó kizárólagos felelősségi körében kijelenti, hogy jelentésébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:1] hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben.</FootprintIntro> [1:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

